Neuvoston asetus (ETY) N:o 3705/90, annettu 18 päivänä joulukuuta 1990, neljännessä AKT-ETY-yleissopimuksessa määrätyistä suojatoimenpiteistä



Virallinen lehti nro L 358 , 21/12/1990 s. 0004 - 0005

Suomenk. erityispainos Alue 11 Nide 16 s. 0131

Ruotsink. erityispainos Alue 11 Nide 16 s. 0131



NEUVOSTON ASETUS (ETY) N:o 3705/90, annettu 18 päivänä joulukuuta 1990, neljännessä AKT-ETY-yleissopimuksessa määrätyistä suojatoimenpiteistä EUROOPAN YHTEISÖJEN NEUVOSTO, joka ottaa huomioon Euroopan talousyhteisön perustamissopimuksen ja erityisesti sen 113 artiklan, ottaa huomioon komission ehdotuksen, sekä katsoo, että on tarpeen vahvistaa yksityiskohtaiset säännöt, joiden mukaisesti pannaan täytäntöön Loméssa 15 päivänä joulukuuta 1989 allekirjoitetun neljännen AKT-ETY-yleissopimuksen, jäljempänä `yleissopimus`, kolmannen osan ensimmäisen luvun I osastossa määrätyt suojalausekkeet siten, että yhteisö ja jäsenvaltiot voivat noudattaa niitä velvollisuuksia, joita niillä on tässä tarkoituksessa, tässä asetuksessa vahvistetaan yleisistä tuontisäännöistä 5 päivänä helmikuuta 1982 annetussa neuvoston asetuksessa (ETY) N:o 288/82(1), sellaisena kuin se on viimeksi muutettuna asetuksella (ETY) N:o 2727/90(2), nimenomaisesti säädettyjä yleisiä sääntöjä koskevat erityismääräykset, siinä määrin kuin tämä osoittautuu tarpeelliseksi yleissopimuksen määräysten mukaisesti, tarkasteltaessa, onko suojatoimenpiteitä toteutettava, on syytä ottaa huomioon yleissopimuksen 177 artiklan 2, 3 ja 4 kohdassa sekä pöytäkirjassa N:o 4 olevassa 178 ja 180 artiklassa määritellyt sitoumukset, perustamissopimuksessa määrättyihin ja maatalouden yhteistä markkinajärjestelyä koskevissa asetuksissa säädettyihin suojalausekkeisiin liittyviä menettelyjä voidaan myös soveltaa, sisäisten markkinoiden toteutumiseksi vuonna 1992 olisi poistettava kansalliset suojalausekkeet ja korvattava ne menettelystä komissiolle annetun täytäntöönpanovallan käytön yksityiskohdista 13 päivänä heinäkuuta 1987 annetun neuvoston päätöksen 87/373/ETY(3) mukaisella yhteisön menettelyllä, ja tämän asetuksen säännöksillä korvataan kolmannessa AKT-ETY-yleissopimuksessa säädetyistä suojatoimenpiteistä 11 päivänä toukokuuta 1987 annetun neuvoston asetuksen (ETY) N:o 1316/87(4) säännökset, ON ANTANUT TÄMÄN ASETUKSEN: 1 artikla 1. Jos jäsenvaltio pyytää komissiota soveltamaan suojatoimenpiteitä yleissopimuksen 177 artiklan mukaisesti ja komissio päättää olla soveltamatta suojatoimenpiteitä, se ilmoittaa tästä neuvostolle ja jäsenvaltioille kolmen päivän kuluessa jäsenvaltion pyynnön vastaanottamisesta. Jäsenvaltiot antavat komissiolle tarpeelliset tiedot perustellakseen suojatoimenpiteiden soveltamispyyntöjään. Kukin jäsenvaltio voi saattaa komission päätöksen neuvoston käsiteltäväksi kymmenen päivän kuluessa tämän päätöksen tiedoksi antamisesta. Tässä tapauksessa komissio ilmoittaa asiasta Afrikan, Karibian ja Tyynenmeren valtioille (AKT) ja ilmoittaa niille yleissopimuksen 178 artiklan 1 kohdassa tarkoitettujen ja sen pöytäkirjan N:o 4 mukaisesti toimeenpantujen neuvottelujen aloittamisesta. Neuvosto voi määräenemmistöllä päättää asiasta toisin kahdenkymmenen työpäivän kuluessa AKT-valtioiden kanssa käytyjen neuvottelujen päättymisestä. 2. Kun komissio jäsenvaltion pyynnöstä tai omasta aloitteestaan pitää tarpeellisena soveltaa suojatoimenpiteitä yleissopimuksen 177 artiklan mukaisesti: - se ilmoittaa asiasta viipymättä jäsenvaltioille tai, jos se vastaa jäsenvaltion pyyntöön, kolmen työpäivän kuluessa pyynnön vastaanottamisesta, - se kuulee komission edustajan johtamaa ja jäsenvaltioiden edustajista muodostettua komiteaa, - se ilmoittaa asiasta samanaikaisesti AKT-maille ja ilmoittaa niille yleissopimuksen 178 artiklan 1 kohdassa tarkoitettujen ja pöytäkirjan N:o 4 mukaisesti täytäntöönpantujen neuvotteluiden aloittamisesta, - se antaa tiedoksi samanaikaisesti AKT-maille kaikki neuvotteluissa tarvittavat tiedot. 3. Neuvotteluja AKT-maiden kanssa pidetään joka tapauksessa päättyneinä kahdenkymmenenyhden päivän määräajan kuluttua 1 kohdan neljännessä alakohdassa tai 2 kohdassa säädetystä ilmoittamisesta. Kun neuvottelut ovat päättyneet tai, soveltuvin osin, kun kahdenkymmenenyhden päivän määräaika on kulunut umpeen ja mitään järjestelyjä ei ole voitu saada aikaan, komissio voi kuultuaan 2 kohdassa tarkoitettua komiteaa toteuttaa aiheelliset toimenpiteet yleissopimuksen 177 artiklan täytäntöönpanemiseksi. 4. Edellä 3 kohdassa tarkoitettu päätös annetaan viipymättä neuvoston, jäsenvaltioiden ja AKT-maiden tiedoksi. Sitä sovelletaan viipymättä. 5. Jäsenvaltiot voivat saattaa 3 kohdassa tarkoitetun komission päätöksen neuvoston käsiteltäväksi kymmenen työpäivän kuluessa tämän päätöksen tiedoksiantamisesta. 6. Jos komissio ei anna päätöstään kymmenen työpäivän kuluessa AKT-maiden kanssa käytyjen neuvotteluiden päättymisestä, tai soveltuvin osin kahdenkymmenenyhden päivän määräajan kuluttua, jäsenvaltiot, jotka ovat saattaneet asian vireille komissiossa 2 kohdan mukaisesti, voivat saattaa asian vireille neuvostossa. 7. Edellä 5 ja 6 kohdassa mainituissa tapauksissa neuvosto voi määräenemmistöllä päättää asiasta toisin kahdenkymmenen työpäivän kuluessa. 2 artikla 1. Yleissopimuksen 178 artiklan 3 kohdan mukaisissa erityisolosuhteissa komissio voi toteuttaa viipymättä suojatoimenpiteet tai valtuuttaa jäsenvaltion soveltamaan niitä. 2. Jos asia on vireillä komissiossa jäsenvaltion pyynnöstä, komissio päättää asiasta kolmen työpäivän kuluessa pyynnön vastaanottamisesta. Komission päätös annetaan tiedoksi neuvostolle ja jäsenvaltioille. 3. Jäsenvaltiot voivat saattaa komission päätöksen neuvoston käsiteltäväksi 1 artiklan 5 kohdassa säädetyn menettelyn mukaisesti. Edellä 1 artiklan 7 kohdassa säädettyä menettelyä sovelletaan. Jos komissio ei anna päätöstään 2 kohdassa mainitun määräajan kuluessa, jäsenvaltiot, jotka ovat saattaneet asian vireille komissiossa, voivat saattaa asian vireille neuvostossa edellä olevissa kohdissa säädetyn menettelyn mukaisesti. Tämä artikla ei estä yleissopimuksen 178 artiklan 1 kohdassa tarkoitettuja neuvotteluja. 3 artikla Tämä asetus ei estä maatalouden yhteistä markkinajärjestelyä koskevan sääntelyn ja siitä johtuvien yhteisön hallinnollisten määräysten tai kansallisten määräysten eikä perustamissopimuksen 235 artiklan mukaisesti annetun, maataloustuotteista jalostettuihin tavaroihin sovellettavan erityissääntelyn soveltamista. 4 artikla Komissio tekee yleissopimuksen 177 artiklassa määrätyt yhteisön tiedoksiannot AKT-ETY-ministerineuvostolle. 5 artikla Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osin velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 18 päivänä joulukuuta 1990. Neuvoston puolesta Puheenjohtaja G. DE MICHELIS (1) EYVL N:o L 35, 9.2.1982, s. 1 (2) EYVL N:o L 262, 26.9.1990, s. 11 (3) EYVL N:o L 197, 18.7.1987, s. 33 (4) EYVL N:o L 125, 14.5.1987, s. 1